ཨ་ཧྥི་གྷ་ནི་སི་ཐན་གྱི་བུ་མོ་ཆུང་ཆུང་ཚོར་སློབ་སྦྱོང་སྤྲོད་མཁན་ཞིག་གིས་ཡུལ་དེའི་བླ་ཆེན་དང་རྒན་པ་ཚོས་བུ་མོར་སློབ་སྦྱོང་སྤྲོད་པར་རྒྱབ་སྐྱོར་བྱེད་ཀྱི་མི་འདུག་པས་དེར་ལམ་སྟོན་ཞིག་གནང་རོགས་ཞུས་པར་༧གོང་ས་མཆོག་གིས།སེམས་ཚོར་དང་ས་དབྱིབས་གཉི་ཀའི་ཆ་ནས་ཨ་ཧྥི་གྷན་ནི་སི་ཐན་སྔ་མོར་བོད་དང་འབྲེལ་བ་ཡོད་པ་ཐེ་ཚོམ་མེད་པ་དང་།སྔ་མོའི་དར་གོས་ཚོང་ལམ་རྒྱུད་ཁ་ཛག་སི་ཐན་དང་ཨ་ཧྥི་གྷ་ནི་སི་ཐན་གཉིས་ལ་འབྲེལ་བ་བྱུང་ཡོད་པ་རེད།གང་ལྟར་རྒྱ་གར་གྱི་ཁྱིམ་མཚེས་རྒྱལ་ཁབ་ཨབ་གྷན་གྱི་གནས་སྟངས་ལ་བློ་འཚབ་ཤུགས་ཆེན་ཡོད།ངོས་ལ་སེམས་སྐྱོ་བ་ཙམ་ལས་བྱ་ཐབས་གང་ཡང་ཡོད་པ་མ་རེད།ཨབ་གྷན་གྱི་གནས་སྟངས་ལ་ཨ་རིས་ཐེ་གཏོགས་བྱེད་པ་ལས་རྒྱ་གར་གྱིས་རོགས་རམ་བྱེད་ཐུབ་པའི་ཚོར་བ་ཡོང་གི་འདུགརྒྱ་གར་ནི་འཛམ་གླིང་གི་ཁ་ཆེ་བ་མང་ཤོས་ཀྱི་རྒྱལ་ཁབ་ཨང་གཉིས་པ་ཆགས་ཡོད་པ་རེད།རྒྱ་གར་ཁ་ཆེ་བ་ཚོས་ངེས་པར་དུ་ཨབ་གྷན་ཚུད་པའི་ཁ་ཆེའི་རྒྱལ་ཁབ་ཁག་གི་ཞི་བདེ་ལ་ཆ་ཤས་ཤུགས་ཆེན་ལེན་དགོས་པ་རེད།ལོ་རྗེས་མར་རྒྱལ་ཡོངས་རང་བཞིན་ཅན་གྱི་རྒྱ་གར་ཁ་ཆེ་བའི་ཚོགས་འདུ་ཞིག་འཚོགས་ཐུབ་པའི་རེ་བ་བྱེད་བཞིན་ཡོད།ཚོགས་འདུ་དེ་གོ་སྒྲིག་བྱེད་མཁན་ངོས་ཀྱི་ངོ་ཤེས་དེ་འདྲ་ལ་སྐབས་དེར་ཨབ་གྷན་ཁ་ཆེ་བ་འགའ་ཡང་སྐད་གཏོང་བའི་རེ་བ་ཞུ་རྒྱུ་ཡིན།རྒྱུ་མཚན་ནི་ཚོགས་འདུ་ཞིག་འཚོགས་རོགས་ཞེས་ངོས་ཀྱིས་རེ་སྐུལ་ཞུས་པ་ཡིན།དཀའ་ངལ་འདི་ཚང་མ་བྱུང་རྐྱེན་ནི་མཚོན་ཆ་ལ་བརྟེན་ནས་བྱུང་བ་ཞིག་ཡིན་པར་མངོན་གྱི་ཡོད་པ་རེད་དེ།མཐར་གཏུགས་ན་མཚོན་ཆ་དེ་དག་བེད་སྤྱོད་བྱེད་མཁན་ནི་ང་ཚོའི་སེམས་ཚོར་དང་བསམ་བློ་རེད།དེར་བརྟེན་ཚོགས་འདུ་ཞིག་གིས་དཀའ་ངལ་སེལ་ཐབས་ཡོད་པ་མ་རེད་དེ།དཀའ་ངལ་སེལ་བར་མགོ་བརྩམས་པ་རེད།ཚོགས་འདུ་གཅིག་ལ་གྲུབ་འབྲས་མ་བྱུང་ཚེ་ཡང་བསྐྱར་ནུས་པ་བཏོན་ནས་ཚོགས་འདུ་འཚོགས་པ་དང་།དེར་གྲུབ་འབྲས་མ་བྱུང་ན་ཡང་དང་བསྐྱར་དུ་ཚོགས་འདུ་འཚོགས་དགོས་རེད།དེ་ནི་ཐབས་ཤེས་གཅིག་ཁོ་ན་དེ་རེད།ཅེས་དང་།གལ་སྲིད་བྱུང་ཚེ་བསམ་བློ་གུ་དོག་ཅན་ཚོ་ཚོགས་འདུ་ལ་འཛུལ་ཞུགས་བྱས་ཏེ་གྲོས་མོལ་དང་བསམ་ཚུལ་བརྗེ་ལེན་གྱིས་འགྱུར་བ་ཞིག་མཐོང་སྲིད་པ་ལས་དྲག་སྤྱོད་ལ་བརྟེན་ནས་མ་འོངས་པར་རེ་ལྟོས་མེད་པ་རེད།ཨབ་གྷན་གྱི་ནམ་མཁའ་ནས་བལྟས་ཚེ་ས་ཆ་ཕལ་མོ་ཆེ་སྐམ་ནས་བྱེ་ཐང་དུ་འགྱུར་བཞིན་ཡོད་པས།ད་ནི་ཨབ་གྷན་མི་རེ་ནས་ནགས་འཛུགས་བྱེད་པ་དང་ཆུ་མཛོད་རྒྱག་པའི་དུས་ལ་བསླེབས་ཡོད་པ་མཐོང་གི་འདུགཕན་ཚུན་གསོད་རེས་བྱེད་པ་ནི་དོན་མེད་དང་དགོས་མེད་ཡིན་པ་དང་།བསམ་བློ་གུ་དོག་ཅན་ཚོ་ཚོགས་འདུར་མཉམ་ཞུགས་ཀྱིས་གནད་དོན་ལ་བར་འདུམ་དང་མཉམ་གནས་ཐུབ་ཐབས་ཡོད་མེད་ལྟ་རྒྱུ་དེ་གཅིག་བྱས་ན་ཐབས་ལམ་ཞིག་རེད།ཅེས་གསུངས་འདུག